Кметът: Аспаруховият парк ще бъде втората Морска градина на Варна – Varnautre.bg
18:04 | 24 април | 2019
Проектът за подробен устройствен план – план за регулация и застрояване на Аспаруховия парк бе приет на сесия на Общинския съвет на Варна. „Това е изключително важна тема и част от последователната ни политика за развитие на район Аспарухово. Той беше пренебрегван дълго време, затова поехме ясен ангажимент за превръщането му в един от най-уредените райони на града ни. Паркът е една уникална природна даденост, която искаме да опазим и да превърнем във втората Морска градина на Варна. Абсолютни спекулации са твърденията за строежи – аспаруховци сами виждат на място какво се случва. Ще има алеи, осветление, пейки, зони за спорт, зони за детски забавления и нищо друго, нека не се разказват лъжи на хората в района. Предвидените параметри за застрояване са минимални – това са санитарни възли, каквито има във всеки парк. Считам, че това, което правим всички заедно за район Аспарухово е изключително важно и дава друга перспектива за развитие. Убеден съм, че този парк ще е от значение не само за района, а за цяла Варна“, заяви кметът Иван Портних.
Планът за Аспарухов парк обхваща територия от близо 47 хектара и е изцяло съобразен с Общия устройствен план. Той предвижда в най-пълна степен запазване на зелените площи и дървесната растителност в парка. Ще има детски кътове, спортни игрища, атракционни обекти, които ще обслужват изцяло обществените интереси. Заложената максимална плътност на застрояване е 1 %. Влизането на автомобили в парка ще бъде абсолютно забранено. Достъп ще имат единствено колите на полицията, пожарната и спешна помощ, както и превозните средства, използвани за почистване и поддръжка на алеите и зелените площи. В периферията на парковата зона ще бъдат обособени паркинги, с които ще се сложи край на безразборното паркиране в района. Това е първата стъпка към подобряването на парковата среда в кв. „Аспарухово“. Представа за новата визия на парка ще даде паркоустройственият план, който предстои да бъде изготвен.
Аспарухов паркВиктор БузевИван ПортнихМорска градина